RESOLUCIÓN do 18 de xuño de 2009, da Dirección Xeral de Promoción do Emprego, pola que, no marco dos programas de cooperación e dos programas mixtos de formación e emprego, se establecen os criterios necesarios para que se poidan cumprir os obxectivos establecidos polo Servizo Público de Emprego de Galicia, no tocante aos colectivos prioritarios.
CONSELLERÍA DE TRABALLO E BENESTAR — III. OUTRAS DISPOSICIÓNS — 22/06/2009

As ordes do 29 e 30 de decembro de 2008 da actual Consellería de Traballo e Benestar establecen, respectivamente, as bases que regulan as axudas e subvencións para o fomento do emprego a través dos programas de cooperación, no ámbito de colaboración coas entidades locais e cos órganos e organismos das administracións públicas distintas da local, universidades e entidades sen ánimo de lucro e para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia.
As disposicións adicionais quinta e sétima, respectivamente, das ditas ordes establecen que por resolución do director xeral de Promoción do Emprego se poderán establecer os criterios necesarios para que, a través desta orde, en canto aos colectivos prioritarios, se poidan cumprir os obxectivos establecidos polo Servizo Público de Emprego de Galicia, de acordo coas directrices de emprego europeas e o acordo sobre obxectivos e medidas de emprego de Galicia subscrito como resultado do dialogo social en Galicia pola Xunta de Galicia, a Confederación de Empresarios de Galicia (CEG), a UGT-Galicia e o S.N. de CC.OO. de Galicia e as demais normativa e acordos que, se é o caso, resulten de aplicación.
Pola súa banda, a exposición de motivos da Orde do 29 de decembro, de programas de cooperación, establece como un dos seus obxectivos facilitar a mobilidade profesional desde os sectores máis castigados pola situación actual a outros con necesidades de traballadores, ademais de potenciar aqueles sectores emerxentes que ofrecen unha demanda de traballo, polo que, de acordo coa Federación Galega de Municipios e Provincias (Fegamp), entidade que representa a todas as entidades locais que van contratar os traballadores e traballadoras desempregados, cómpre orientar a súa contratación naqueles programas e medidas pendentes de resolución cara a actividades vinculadas aos novos viveiros de emprego que lles ofrezan maiores oportunidades de readaptación ao ámbito laboral.
Así, ante a grave situación actual do desemprego, debemos reforzar de maneira inmediata a protección dos traballadores desempregados afectados que consumisen xa as prestacións e subsidios por desemprego, de tal maneira que os ámbitos de actividade a través dos cales se desenvolven as accións de colaboración entre o Servizo Público de Emprego de Galicia e organismos públicos ou entidades sen ánimo de lucro, sexan os máis susceptibles de xerar posibilidades de colocación para estes desempregados.
Coa finalidade de achegar a xestión dos programas de Cooperación e dos Mixtos de Formación e Emprego ao cumprimento dos obxectivos expostos; de mellorar a empregabilidade dos demandantes de emprego a través de contratos de traballo de entre 6 e 9 meses que lles facilite unha práctica profesional adecuada para a súa reinserción laboral, e no uso das facultades atribuídas nas disposicións derradeira primeira das anteditas ordes dítase as seguintes
Instrucións:
Primeira.-No marco dos programas de Cooperación e dos Mixtos de Formación e Emprego regulados nas ordes de 29 e 30 de decembro de 2008, respectivamente, e, para os efectos da selección dos traballadores e das traballadoras desempregados/as para participar nas accións previstas neles, consideraranse como colectivo prioritario, para este exercicio, as persoas paradas que consumisen a totalidade das prestacións e subsidios por desemprego a que tiñan dereito.
Segunda.-A contratación dos traballadores e traballadoras desempregados naqueles programas e medidas pendentes de resolución realizarase en actividades vinculadas aos novos viveiros de emprego que lles ofrezan maiores oportunidades de readaptación ao ámbito laboral, entre as cales estarán as dirixidas á prestación de servizos relacionados con:
a) Servizos ambientais, de medidas forestais e de ámbito rural.
b) Servizos sociais, educativos e relacionadas coa muller.
c) Servizos relacionados coa cultura, o turismo e o deporte.
d) Servizos de protección civil, seguridade e outras obras.
e) Servizos administrativos de informática e de novas tecnoloxías de información e comunicación.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 18 de xuño de 2009.
Andrés Hermida Trastoy
Director xeral de Promoción do Emprego